หุ้นสหรัฐปิดนิวไฮ/น้ำมันขึ้น,ทองพุ่งแรง
หุ้นดาวโจนส์ปิดบวก 148.83 จุด ขานรับความหวังมาตรการกระตุ้นเศรษฐกิจ ด้านราคาน้ำมันเพิ่มขึ้น 54 เซนต์ ขณะที่ทองคำพุ่ง 31.30 ดอลลาร์
18 ธ.ค. 2563

ดัชนีเฉลี่ยอุตสาหกรรมดาวโจนส์ปิดที่ 30,303.37 จุด เพิ่มขึ้น 148.83 จุด หรือ +0.49% ขณะที่ดัชนี เอสแอนด์พี 500 ปิดที่ 3,722.48 จุด เพิ่มขึ้น 21.31 จุด หรือ +0.58% ส่วนดัชนีแนสแดค ปิดที่ 12,764.75 จุด เพิ่มขึ้น 106.56 จุด หรือ +0.84%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 17 ธ.ค. โดยดัชนีหลักทั้ง 3 ดัชนีปิดทำนิวไฮ ขานรับความหวังที่ว่า สภาคองเกรสสหรัฐจะออกมาตรการกระตุ้นเศรษฐกิจในเร็วๆนี้ อีกทั้งยังได้แรงหนุนจากความคืบหน้าในการพัฒนาวัคซีนต้านไวรัสโควิด-19
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมกราคม เพิ่มขึ้น 54 เซนต์ ปิดที่ 48.36 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนกุมภาพันธ์ เพิ่มขึ้น 42 เซนต์ ปิดที่ 51.50 ดอลลาร์ต่อบาร์เรล
ราคาทองคำโคเม็กซ์ งวดส่งมอบเดือนกุมภาพันธ์ เพิ่มขึ้น 31.30 ดอลลาร์ ปิดที่ 1,890.40 ดอลลาร์ต่อออนซ์